དེ་བཞིན་གྲོས་ཚོགས་འཐུས་མིའི་སྐུ་ཚབ་ཚོགས་ཆུང་གི་སྣེ་འཁྲིད་པ་སྐུ་ཞབས་ལྦི་ལ་ཌོ་མི་རོ་སི་ཝིག་ཝར་ཌི་གྷོ་མཆོག་གིས་ཁོང་རྣམས་ཉིན་ཤས་རིང་བཞུགས་སྒར་ལ་ཆེད་ཕེབས་གནང་སྟེ་༧གོང་ས་མཆོག་དང་།བོད་མིའི་སྒྲིག་འཛུགས་ཀྱི་གནད་ཡོད་མི་སྣ་མཇལ་འཕྲད་དང་།ཤེས་ཡོན་དང་རིག་གཞུང་བསྟི་གནས་ཁང་བཅས་ལ་གཟིགས་བསྐོར་ཕེབས་རྒྱུའི་གོ་སྐབས་བྱུང་སྟབས་བོད་ཀྱི་གནད་དོན་ཤེས་རྟོགས་སླད་ཕན་ཐོགས་ཆེན་པོ་བྱུང་ཞེས་དང་།ལྷག་པར་དུ་༧གོང་ས་མཆོག་དང་ལྷན་མཇལ་རྒྱུའི་བསྐལ་བཟང་གི་གོ་སྐབས་བྱུང་སྐོར་དང་།བོད་མིའི་སྒྲིག་འཛུགས་ངོས་ནས་སྣེ་ལེན་གཟབ་རྒྱས་ཞུས་པར་ཐུགས་རྗེ་ཆེ་ཞུས་གནང་སོང་།དེ་ནས་ཁོང་རྣམ་པས་བོད་ནང་གི་འགྲོ་བ་མིའི་ཐོབ་ཐང་གི་གནས་སྟངས་དང་།བོད་ཀྱི་ཁོར་ཡུག་གནས་བབ།བོད་རྒྱ་འབྲེལ་མོལ་སྐོར།དེ་བཞིན་བཙན་བྱོལ་བོད་མིའི་མང་གཙོའི་འོས་བསྡུ་དང་འབྲེལ་བའི་དྲི་བ་བཏང་གནང་བར།དཔལ་ལྡན་ཚོགས་གཙོ་སྦྲེལ་པོ་མཆོག་གིས་གཙོས་སྤྱི་འཐུས་རྒྱུན་ལས་རྣམ་པས་ལན་འདེབས་གསལ་བཤད་གནང་ཡོད་པ་དང་།ལྷག་པར་བོད་རྒྱ་འབྲེལ་མོལ་ཐོག་ལ་ཕྱི་ལོ་༢༠༡༠ནས་བཟུང་ད་བར་རྒྱ་གཞུང་གི་ངོས་ནས་བརྡ་ལན་གསལ་པོ་བྱུང་མེད་སྐོར་འགྲེལ་བརྗོད་གནང་ཡོད།